Nizozemski državljanin V.D.C. (1973.), koji je u četvrtak htio porazgovarati s načelnikom Općine Polača Viktorom Prtenjačom, vjerojatno nije mogao ni sanjati da će do kraja dana pet sati provesti u društvu benkovačkih policajaca. Nizozemac nije ni stigao do načelnikovog ureda, između njega i Prtenjače došlo je do sukoba na općinskom hodniku, a uzrok skandala, o kojemu će biti obaviješteno i veleposlanstvo Nizozemske u Zagrebu, bile su Nizozemčeve kratke hlače zbog kojih ga je načelnik Prtenjača - odbio pustiti u ured, piše Zadarski.hr .

Kada je došlo do verbalnog sukoba, na poziv načelnika Prtenjače u općinsku zgradu ubrzo su stigli policajci kojima je Nizozemac, praćen svojim hrvatskim odvjetnikom, potom dao višesatni iskaz u Benkovcu. Njegov će iskaz, nakon što bude preveden, biti upućen ambasadi Nizozemske, a potom će nakon konzultacija sa svojim nizozemskim odvjetnikom V.D.C. odlučiti o svojim daljnjim potezima. Potvrdila je to za Zadarski.hr hrvatska državljanka u čijoj je pratnji Nizozemac želio razgovarati s načelnikom.

- Ne mogu vjerovati da nam se ovo dogodilo i da ovakva osoba bilo gdje može biti načelnik, rekla je gospođa D. nakon razgovora s policajcima najavljujući da će o svemu što im se dogodilo obavijestiti javnost, ali tek nakon razgovora s veleposlanstvom i odvjetnicima.

Svoju stranu medalje iznio nam je načelnik Prtenjača:

- Od 10 do 12 sati primam građane, a tog sam čovjeka i gospođu koja je bila s njim vidio na hodniku, ispred ureda, negdje oko 10:15. Pitao sam ih što trebaju, rekli su da čekaju prijem kod načelnika, ali sam im kazao da gospodina ne mogu primiti jer je došao u kratkim hlačama. Neka se gospodin presvuče i neka se vrati, bit ću u uredu i primit ću ga, rekao sam. Povukao je gospođu za ruku i krenuo prema izlazu, ali se onda jako agresivno vratio. Korpulentan je, vikao je i vrijeđao, nije me htio propustiti kroz hodnik, stvarno je krupan čovjek, osjetio sam se ugroženim, pa sam rekao da ću zvati policiju. Kako nije prestao, pozvao sam policiju i oni su došli nakon 15 minuta. To je sve što znam, ni sada ne znam zbog čega su htjeli sa mnom razgovarati, kaže Viktor Prtenjača.

Načelnik tvrdi da se tek naknadno raspitao i saznao da je Nizozemac na području Polače kupio kuću od jednog mještanina koji živi u Splitu, ali da u toj transakciji Općina nije sudjelovala i da i dalje ne zna zbog čega je nizozemski par htio razgovarati s njim.

U Policijskoj upravi zadarskoj su rekli da nikakav optužni prijedlog ni protiv koga neće biti podnesen, te da je riječ o "nesporazumu sa stranim državljaninom". I Prtenjača i V.D.C. će samo biti "upozoreni", navodi Zadarski.hr .